PATVIRTINTA

Panevėžio r.

Paliūniškio pagrindinės mokyklos

direktoriaus 2017 m. rugpjūčio 31 d.

įsakymu Nr. V-92

**SMURTO IR PATYČIŲ PREVENCIJOS IR INTERVENCIJOS VYKDYMO MOKYKLOJE TVARKOS APRAŠAS**

**I. SKYRIUS**

 **BENDROSIOS NUOSTATOS**

1. Smurto ir patyčių prevencijos ir intervencijos vykdymo Panevėžio r. Paliūniškio pagrindinėje mokykloje (toliau – mokykla) tvarkos aprašo (toliau – Aprašas) paskirtis – padėti mokykloje užtikrinti sveiką, saugią, užkertančią kelią smurto, prievartos apraiškoms aplinką, kuri yra psichologiškai, dvasiškai ir fiziškai saugi.

2. Prevencija Apraše suprantama kaip priemonės ir būdai, kuriais siekiama užkirsti kelią socialinės rizikos veiksniams atsirasti arba jų įtakai sumažinti, stiprinti apsauginius veiksnius. Prevencija yra nuolatinis, cikliškas (ne baigtinis) procesas, apimantis esamų arba potencialiai galimų problemų identifikavimą, tinkamų priemonių joms spręsti parinkimą ir vykdymą, poveikio į(si)vertinimą ir tolesnių veiksmų planavimą.

3. Prevencijos tikslas – sukurti saugią, mokinio asmenybės augimui, brandai ir ugdymuisi palankią aplinką mokykloje, kurioje mokiniai jaučiasi gerbiami, priimti, saugūs, jų nuomonė ir siūlymai yra išklausomi ir vertinami. Psichologinė mokinių savijauta ir saugumas mokykloje susijęs su emocine mokinių, mokyklos darbuotojų, tėvų (toliau – mokyklos bendruomenės nariai) gerove, jų tarpusavio santykiais.

4. Prevencijos priemonės, nukreiptos į visus mokyklos mokinius, padeda išvengti problemų (patyčių ar kitokio smurto) atsiradimo ir mažinti egzistuojančių problemų mastą. Tiems mokiniams, kuriems visai mokyklai taikomos prevencijos priemonės yra nepaveikios ir jų nepakanka, taikomos papildomos prevencijos priemonės ar (ir) programos, teikiama švietimo pagalba.

5. Intervencija Apraše suprantama kaip mokyklos direktoriaus, direktoriaus pavaduotojo, mokytojų, švietimo pagalbos specialistų ir kitų mokyklos darbuotojų (toliau – mokyklos darbuotojai) koordinuoti veiksmai, nukreipti į smurto ir patyčių stabdymą, taip pat – švietimo pagalbos priemonių visuma.

6. Apraše vartojamos sąvokos suprantamos taip, kaip jos apibrėžtos Lietuvos Respublikos švietimo įstatyme, Lietuvos Respublikos vaiko teisių apsaugos pagrindų įstatyme.

7. Saugios aplinkos mokykloje kūrimas apima glaudžiai tarpusavyje susijusius, integraliai veikiančius komponentus: mokyklos veiklą ir valdymą, socialinių ir emocinių kompetencijų ugdymą, pozityvaus mokyklos mikroklimato kūrimą, mokinių pozityvių vertybių formavimą ir tėvų (globėjų, rūpintojų) (toliau – tėvai) įtraukimą / įsitraukimą.

8. Visi mokyklos bendruomenės nariai (mokiniai, administracijos atstovai, mokytojai, švietimo pagalbos specialistai, tėvai (globėjai, rūpintojai), kiti darbuotojai) turi būti supažindinti su mokyklos smurto ir patyčių prevencijos ir intervencijos vykdymo tvarka.

9. Apraše vartojamos sąvokos:

9.1**. patyčios** – tai psichologinę ar fizinę jėgos persvarą turinčio asmens ar asmenų grupės tyčiniai, pasikartojantys veiksmai siekiant pažeminti, įžeisti, įskaudinti ar kaip kitaip sukelti psichologinę ar fizinę žalą kitam asmeniui. Patyčios gali būti tiesioginės (atvirai puolant ir/ar užgauliojant) ir/ar netiesioginės (skaudinant be tiesioginės agresijos):

9.1.1. **žodinės patyčios**: pravardžiavimas, grasinimas, ujimas, užgauliojimas, užkabinėjimas, erzinimas, žeminimas ir kt.;

9.1.2. **fizinės patyčios**: mušimas, spardymas, spaudimas, dusinimas, užkabinėjimas, turtinė žala ir kt.;

9.1.3. **socialinės patyčios**: socialinė izoliacija arba tyčinė atskirtis, gandų skleidimas ir kt.;

9.1.4. **elektroninės patyčios**: skaudinančių ir gąsdinančių asmeninių tekstinių žinučių ir/ar paveikslėlių siuntinėjimas, viešų gandų skleidimas, asmeninių duomenų ir komentarų skelbimas, tapatybės pasisavinimas siekiant sugriauti gerą vardą arba santykius, pažeminti ir kt;

9.2. **patyčias patiriantis vaikas** – mokinys, iš kurio yra tyčiojamasi;

9.3. **besityčiojantysis** – mokinys ar suaugęs, inicijuojantis patyčias ir/ar prisidedantis prie jų;

9.4. **patyčias patiriantis suaugęs** – administracijos atstovas, mokytojas, švietimo pagalbos specialistas ar kitas darbuotojas, iš kurio tyčiojasi mokinys (-iai);

9.5. **patyčių stebėtojas** – mokinys, matantis ar žinantis apie patyčias;

9.6. **patyčių prevencija** – veikla, skirta patyčių rizikai mažinti imantis mokyklos bendruomenės narių (vaikų, administracijos atstovų, mokytojų, švietimo pagalbos specialistų, kitų darbuotojų, tėvų (globėjų, rūpintojų) švietimo, informavimo ir kitų priemonių;

9.7. **patyčių intervencija** – visuma priemonių, taikomų visiems patyčių dalyviams (patiriantiems, besityčiojantiems, stebėtojams), esant poreikiui įtraukiant mokinių tėvus (globėjus, rūpintojus);

9.8. **patyčių prevencijos ir intervencijos stebėsena** – patyčių situacijos mokykloje stebėjimas renkant, analizuojant faktus ir informaciją, svarbią šio reiškinio geresniam pažinimui bei valdymui, reiškinio tolesnės raidos ir galimo poveikio prognozavimas.

10. Aprašas parengtas vadovaujantis Jungtinių Tautų vaiko teisių konvencija, Lietuvos Respublikos švietimo įstatymu, Lietuvos Respublikos vaiko minimalios ir vidutinės priežiūros įstatymu, Lietuvos Respublikos vaiko teisių apsaugos pagrindų įstatymu, Lietuvos Respublikos vietos savivaldos įstatymu, kitais įstatymų įgyvendinamaisiais teisės aktais.

**II. SKYRIUS**

**MOKYKLOS VEIKLA IR VALDYMAS**

11. Mokyklos direktorius atsako už Aprašo įgyvendinimą mokykloje, sveiką, saugią, užkertančią kelią bet kokioms smurto apraiškoms ir žalingiems įpročiams aplinką. Saugios ir palankios mokiniams aplinkos kūrimu rūpinasi Mokyklos vaiko gerovės komisija;

12. Mokykla puoselėja pozityvias vertybes ir bendruomeniškumą (mandagumą, paslaugumą, rūpinimąsi kitais, pagarbą, pasitikėjimą, solidarumą, lygiateisiškumą ir kt.), kurias atitinka visų mokyklos darbuotojų elgesys ir veikla;

13. Klasių valandėlių metu susitarta ir nuolat primenamos elgesio taisyklės (normos), kuriose aiškiai reglamentuojamas tiek pozityvus / laukiamas, tiek neleistinas / nepageidaujamas mokinių elgesys, numatomi mokinių skatinimo, motyvavimo už pozityvų elgesį būdai ir priemonės, jie yra žinomi ir suprantami visiems mokyklos bendruomenės nariams, jais vadovaujasi kiekvienas mokyklos darbuotojas siekdamas atpažinti ir pastiprinti pozityvų mokinių elgesį.

14. Mokinio tėvai (globėjai, rūpintojai), siekdami apsaugoti vaiką nuo bet kokios formos smurto, suteikia vaikui reikiamą informaciją, atsižvelgdami į jo amžių ir vystymąsi.

15. Mokyklos darbuotojų pareigybių aprašuose numatyta atsakomybė už emociškai saugios mokymo(si) aplinkos mokykloje puoselėjimą, reagavimą į smurtą ir patyčias pagal mokyklos nustatytą tvarką.

**III. SKYRIUS**

 **SMURTO IR PATYČIŲ INTERVENCIJA MOKYKLOJE**

16. Visi mokyklos darbuotojai reaguoja į smurtą ir patyčias nepriklausomai nuo smurto ir patyčių formos, turinio, lyties, amžiaus, socialinio statuso, religinės ar tautinės priklausomybės ar kitų asmens ypatybių. Klasės vadovas, administracijos atstovas, mokytojas, švietimo pagalbos specialistas, mokyklos darbuotojas gavęs informaciją apie įtariamas ir/ar įvykusias smurtą ir patyčias nedelsiant arba ne vėliau kaip kitą darbo dieną užpildo pranešimo apie patyčias formą (priedas Nr. 1).

17. Pranešimų apie smurtą ir patyčias procedūros:

17.1. galimas smurtas šeimoje:

17.1.1. mokyklos darbuotojas, pastebėjęs mokinį, patyrusį smurtą ir/ arba patyčias šeimoje, nedelsdamas informuoja mokyklos direktorių;

17.1.2. mokyklos direktorius informuoja klasės vadovą, visuomenės sveikatos priežiūros specialistą, seniūnijos socialinį darbuotoją, esant reikalui, skambina pagalbos telefonu 112.

17.2. visais įtariamų ir realių smurto ir patyčių atvejais kiekvienas mokyklos administracijos atstovas, mokytojas ar pagalbos mokiniui specialistas, kitas darbuotojas reaguodamas:

17.2.1. įsikiša įtarus ir/ar pastebėjus smurtą ar patyčias (taip pat elektronines patyčias) – nedelsiant nutraukia bet kokius tokį įtarimą keliančius veiksmus;

17.2.2. primena mokiniui, kuris tyčiojasi, mokyklos nuostatas ir elgesio taisykles;

17.2.3. bet kuris mokyklos bendruomenės narys apie pastebėtą smurto atvejį nedelsiant praneša mokyklos direktoriui ar klasės vadovui;

17.2.4. esant pagalbos mokinio sveikatai ir gyvybei reikalingumui, kreipiasi į pagalbą galinčius suteikti asmenis tėvus (globėjus, rūpintojus) ar mokyklos darbuotojus ar institucijas (policija, greitoji med. pagalba ir kt.);

17.3. klasės vadovo, administracijos atstovo, mokytojo, švietimo pagalbos specialisto veiksmai, gavus informaciją apie elektronines patyčias:

17.3.1. įvertina grėsmę mokiniui, jo sveikatai. Grasinimų ir persekiojimo atveju, pirmiausia, informuoja mokinio tėvus (globėjus, rūpintojus) ir mokyklos direktorių;

17.3.2. surenka informaciją (išsiaiškinti, kas skriaudžia, kokiu būdu, kiek mokinių įsitraukę, kiek laiko patyčios tęsiasi ir t. t);

17.3.3. saugo įrodymus (svarbu išsaugoti esamus įrodymus apie vykstančias elektronines patyčias (skriaudėjo žinutę, laišką ir kt.);

17.3.4. nedelsiant arba ne vėliau kaip kitą darbo dieną praneša visų įsitraukusių į elektroninių patyčių situaciją mokinių tėvams (globėjams, rūpintojams);

17.3.5. suteikia elektronines patyčias patyrusiam mokiniui emocinę ar psichologinę pagalbą;

17.3.6. informacinių technologijų klasėje pakabintos trumpos saugumo instrukcijos-priminimas mokiniams, kur jie gali rasti atsakymus į jiems rūpimus klausimus apie elektronines patyčias;

17.3.7. sužinoję apie viešą patyčių kibernetinėje erdvėje panaudojus vaizdinę informaciją atvejį, ir smurtaujančio, ir smurtą patiriančio mokinio tėvai (globėjai, rūpintojai) privalo, o kiti asmenys turi teisę apie tai pranešti Lietuvos Respublikos ryšių reguliavimo tarnybai pateikdami prašymą interneto svetainėje adresu www.draugiskasinternetas.lt

18. Klasės vadovas gavęs informaciją apie įtariamas ir/ar įvykusias smurtą ir patyčias:

18.1. per vieną darbo dieną užpildo pranešimo apie patyčias formą (priedas Nr. 1);

18.2. pranešimą apie patyčias pateikia socialiniam pedagogui, kuris pranešimą registruoja smurto ir patyčių registravimo žurnale;

18.3. kartu su pagalbos mokiniui specialistais organizuoja individualius pokalbius su patyčių dalyviais, informuoja jų tėvus (globėjus, rūpintojus), esant poreikiui kviečia mokinių tėvus dalyvauti pokalbiuose;

18.4. klasės vadovas nesiliaujant patyčioms ar esant sudėtingesniam patyčių atvejui kreipiasi į Mokyklos vaiko gerovės komisiją ir perduoda surinktus faktus apie netinkamą elgesį.

18.5. atlieka kitus Mokyklos smurto ir patyčių prevencijos ir intervencijos vykdymo tvarkos apraše numatytus veiksmus.

19. Mokyklos vaiko gerovės komisija įvertinsi turimą informaciją:

19.1 numato veiksmų planą, supažindina su jo nevykdymo pasekmėmis skriaudėją ir jo tėvus (globėjus, rūpintojus);

19.2. prireikus sudaroma pagalbos mokiniui sutartis (klasės vadovas, mokinys, tėvai);

19.3 informuoja mokyklos direktorių apie esamą situaciją;

19.4. pakartotinai svarstant trečią kartą mokyklos vaiko gerovės komisijoje, kreipiasi į savivaldybės Vaiko gerovės komisiją, Vaiko teisių apsaugos skyrių, policijos komisariatą (dėl tėvų valdžios nepanaudojimo);

19.4. atlieka kitus mokyklos tvarkos apraše numatytus veiksmus.

20. Pagalbos mokiniui specialistai gavę informaciją apie įtariamas ir/ar įvykusias smurtą ir patyčias:

20.1. pedagoginės psichologinės tarnybos psichologas privalo nedelsdamas, bet ne vėliau kaip per 5 darbo dienas, nuo mokyklos direktoriaus pranešimo apie smurtą fakto gavimo suteikti psichologinę pagalbą smurtavusiems ir smurtą patyrusiems mokiniams. Psichologinės pagalbos trukmę nustato psichologas, atsižvelgdamas į švietimo ir mokslo ministro nustatytą psichologinės pagalbos teikimo tvarką;

20.2. socialinis pedagogas teikia konsultacijas smurtavusiems, smurtą patyrusiems ir stebėjusiems mokiniams, atsižvelgdamas į situaciją;

20.3. socialinis pedagogas pildo smurto ir patyčių registravimo žurnalą;

20.4. socialinis pedagogas kartu su klasių vadovais kasmet išanalizuoja ir apibendrina turimus pranešimus apie patyčias, informuoja mokyklos vaiko gerovės komisijos narius apie prevencijos, intervencijos taikomų priemonių rezultatus klasėje, teikia kitą svarbią informaciją, susijusią su smurtu ir patyčiomis.

20.5. atlieka kitus mokyklos Apraše numatytus veiksmus.

21. Administracijos atstovui, mokytojui, švietimo pagalbos specialistui ar kitam darbuotojui pasityčiojus iš mokinio asmuo pastebėjęs ir/ar įtaręs patyčias turi informuoti mokyklos direktorių, kuris atlieka mokyklos Apraše ar kituose mokyklos dokumentuose numatytų veiksmų.

22. Mokyklos direktorius gavęs informaciją apie įtariamas ir/ar įvykusias smurtą ir patyčias:

22.1. tais atvejais, kai smurtauja ar smurtą patiria mokinys apie pastebėtą smurto atvejį nedelsdamas, bet ne vėliau kaip kitą darbo dieną, praneša smurtaujančio (smurtaujančių) ir smurtą patyrusio (patyrusių) mokinio (mokinių) tėvams (globėjams, rūpintojams), bei vaiko teisių ir teisėtų interesų apsauga užtikrinančiai valstybės ar savivaldybės institucijai pagal kompetenciją;

22.2. sužinojęs apie mokyklos mokytojo ar darbuotojo patiriamas patyčias arba mokyklos darbuotojo tyčiojimąsi, privalo apie įvykusį smurto faktą nedelsdamas, bet ne vėliau kaip kitą darbo dieną, pranešti savivaldybėje veikiančiai pedagoginei psichologinei tarnybai, ir rekomenduoja smurtavusiam ir smurtą patyrusiam asmeniui kreiptis psichologinės pagalbos;

22.3. mokyklos direktorius imasi priemonių, kad mokiniai ir jų tėvai (globėjai, rūpintojai) turėtų galimybę neatlygintinai gauti psichologinę pagalbą;

22.4. mokiniams, mokytojams ir mokyklos darbuotojams psichologinė pagalba neatlygintinai pradedama teikti nedelsiant, bet ne vėliau kaip per 5 darbo dienas nuo pranešimo apie smurto faktą momento atvykus į atitinkamą pedagoginę psichologinę tarnybą.

23. Kitiems patyčių dalyviams pagal individualius poreikius mokykloje teikiama švietimo pagalbos specialistų ar pedagogų pagalba.

24. Mokykloje bendruomenės nariai stebi aplinką, budi mokyklos direktoriaus paskirtose vietose.

25. Tais atvejais, kai mokykloje nėra švietimo pagalbos specialistų ar yra kitos priežastys, dėl kurių negali būti teikiama švietimo ar kita pagalba ar netikslinga ją teikti mokykloje, klasės vadovas ir/ar administracijos atstovas nukreipia mokinį ir jo tėvus (globėjus, rūpintojus) į pedagoginę psichologinę tarnybą.

26. Mokiniai, pastebėję, įtarę, kad mokykloje yra tyčiojamasi ar smurtaujama prieš bet kurį kitą mokinį, privalo nedelsiant pranešti mokyklos socialiniam pedagogui, klasės vadovui ar administracijos atstovui.

27. Mokykla, vykdydama veiklas, orientuotas į smurto ir patyčių prevenciją, bendradarbiauja su mokinių tėvais, vietos bendruomene, savivaldybėse esančiomis įstaigomis ar organizacijomis, kitais suinteresuotais asmenimis.

**IV. SKYRIUS**

**SOCIALINIŲ IR EMOCINIŲ KOMPETENCIJŲ UGDYMAS**

28. Nuosekliai ir reguliariai ugdomi mokinių savęs pažinimo, empatijos, problemų ir konfliktų sprendimo, pykčio valdymo, streso įveikos, bendravimo ir bendradarbiavimo ir kiti socialiniai įgūdžiai.

29. Mokinių socialinių ir emocinių kompetencijų ugdymas vykdomas:

29.1. įgyvendinant prevencines programas;

29.2. integruojant į neformaliojo vaikų švietimo veiklas, organizuojant prasmingas, bendruomeniškumą, savanorystę, pilietiškumą, saviraiškų dalyvavimą skatinančias veiklas.

30. Pedagoginiai darbuotojai ne rečiau kaip kartą per ketverius metus tobulina kvalifikaciją mokinių socialinių ir emocinių kompetencijų ugdymo srityje, taip pat tobulina asmenines socialines ir emocines kompetencijas.

**V. SKYRIUS**

**POZITYVAUS MOKYKLOS MIKROKLIMATO KŪRIMAS**

31. Mokykloje kuriama mokymo(si) aplinka, palanki asmenybės ūgčiai, kuriami pozityvūs, tarpusavio pagarba, parama ir pasitikėjimu, bendromis vertybėmis grįsti santykiai, puoselėjamos mokinių stiprybės ir galios, skatinami ir stiprinami bendrumo, tapatumo ir priklausymo mokyklos bendruomenei jausmai.

32. Pozityvaus mokyklos mikroklimato kūrimas ir puoselėjimas yra nenutrūkstamas, cikliškas procesas, susidedantis iš nuoseklių penkių etapų:

32.1. Mokyklos vaiko gerovės komisija, vadovaudamasi mokyklos veiklos kokybei įsivertinti ir tobulinti skirtais instrumentais ar kitais pasirinktais būdais (apklausa, stebėjimu, pokalbiais ar kt.), reguliariai renka informaciją apie mokymo(si) aplinkos saugumą, mokyklos bendruomenės narių tarpusavio santykius ir identifikuoja aktualias problemas;

32.2. pozityvaus mokyklos mikroklimato kūrimu ir pozityvių vertybių puoselėjimu rūpinasi mokyklos vadovas, mokyklos vaiko gerovės komisija, į šį procesą įsitraukia visi mokyklos bendruomenės nariai, sprendimų ieškoma kartu diskutuojant ir tariantis;

32.3. planuojamos prevencijos ir intervencijos priemonės (taip pat ir prevencinių programų įgyvendinimo) mikroklimatui gerinti. Siekiant spręsti identifikuotas problemas, mažinti su jomis susijusius rizikos veiksnius ir didinti apsauginių veiksnių įtaką, numatomos šios prevencijos ir intervencijos priemonės (toliau – priemonės):

32.3.1. prevencinės klasių valandėlės per mokslo metus;

32.3.2. prevenciniai mokyklos renginiai;

32.3.3. Sveikatos ir lytiškumo ugdymo bei rengimo šeimai bendrosios programos integravimas į klasės vadovo veiklą;

32.3.4. bendradarbiavimas su pedagogine psichologine tarnyba;

32.3.5. susitikimai su bendruomenės pareigūnais;

32.3.6.visuomenės sveikatos priežiūros specialisto veikla;

32.3.7. švietėjiška veikla (mokyklos ir klasių mokinių tėvų susirinkimai);

32.3.8. bendradarbiavimas su kitomis institucijomis (Paliūniškio kaimo bendruomene, Karsakiškio seniūnija).

33. Mokyklos darbuotojai pagal pasiskirstytas atsakomybes įgyvendina numatytas priemones. Priemonių įgyvendinimą koordinuoja mokyklos direktoriaus paskirtas koordinatorius.

34. Analizuojami pasiekti rezultatai, sėkmės veiksniai ir trukdžiai, numatomos galimybės juos tobulinti.

**VI. SKYRIUS**

**MOKINIŲ POZITYVIŲ VERTYBIŲ FORMAVIMAS**

35. Mokiniai aktyviai dalyvauja kuriant pozityvų mokyklos mikroklimatą, jų nuomonė ir idėjos yra išklausomos ir vertinamos, skatinamas bendruomeniškumas, mokinių saviraiškus dalyvavimas prasmingose veiklose.

36. Sudaromos galimybės ir skatinamas mokinių socialinių ir emocinių kompetencijų taikymas ir įtvirtinimas įvairiuose gyvenimo kontekstuose (skatinama savanorystė, dalyvavimas pilietinėje, socialinėje ir kitoje bendruomeninėje veikloje ir kt.).

**VII. SKYRIUS**

**TĖVŲ (GLOBĖJŲ, RŪPINTOJŲ) ĮTRAUKIMAS / ĮSITRAUKIMAS**

37. Skatinamas tėvų (gobėjų, rūpintojų) dalyvavimas kuriant saugią mokymo(si) aplinką mokykloje, įtraukiant juos į priemonių planavimą ir įgyvendinimą, kitas veiklas, atstovavimą mokyklai vietos bendruomenėje. Vykdomi individualūs pokalbiai, klasių vadovo, mokinio tėvų ir administracijos atstovų susitikimai

38. Vykdomas tėvų (globėjų, rūpintojų) konsultavimas ir informavimas patyčių ir smurto prevencijos, saugios aplinkos mokykloje kūrimo klausimais.

**VIII. SKYRIUS**

 **BAIGIAMOSIOS NUOSTATOS**

39. Visi dokumentai, esantys mokinio asmens byloje, ir duomenys, susiję su mokiniu ir jo asmeniniu gyvenimu, yra konfidencialūs ir naudojami tik tiek, kiek tai būtina atsakingiems fiziniams ar juridiniams asmenims atlikti pavestas funkcijas, užtikrinti mokinio teises ir teisėtus interesus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Priedas Nr. 1**

**PANEVĖŽIO R. PALIŪNIŠKIO PAGRINDINĖS MOKYKLA**

**PRANEŠIMAS APIE PATYČIAS NR. \_\_\_\_\_\_\_\_**

**\_\_\_\_\_\_\_\_\_\_\_\_\_\_\_\_\_\_\_\_\_\_\_**

data

**Bendrieji duomenys**

|  |  |
| --- | --- |
| Kas pranešė apie patyčias(pareigos, vardas, pavardė) |  |
| Kam pranešta apie patyčias(pareigos, vardas, pavardė) |  |
| Kada įvyko patyčios (data, val.) |  |
| Vieta, kur įvyko patyčios: |  |
| **Kokia patyčių forma naudota ar įtariama, kad buvo naudota** |
| ***Fizinė***: vaiko užgauliojimas veiksmais (pargriovimas, įspyrimas, kumštelėjimas, spjaudymas, daiktų atiminėjimas ar gadinimas, plaukų pešiojimas ir pan.); Ęę***Socialinė***: įvairūs gąsdinantys, bauginantys gestai, ignoravimas, siekiant parodyti, kad vaikas yra nepageidaujamas ar atstumiamas;***Elektroninė***: patyčios vykstančios elektroninėje erdvėje: socialiniuose tinkluose, kitose vietose internete, naudojant mobiliuosius telefonus (nemalonių žinučių arba elektroninių laiškų rašinėjimas, skaudinantis bendravimas pokalbių kambariuose, vaiko asmeninio gyvenimo detalių viešinimas, tapatybės pasisavinimas ir pan.).***Kiti pastebėjimai***  (įrašyti)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |
| Ar yra žinomas tokio elgesio pasikartojamumas |  |

**Duomenys apie patyčių dalyvius**

|  |  |
| --- | --- |
| Mokinio, *patyrusio patyčias* vardas, pavardė, amžius, klasė |  |
| Mokinio/-ių, *kuris tyčiojosi* vardas, pavardė, amžius, klasė |  |
| Mokinio/-ių, *stebėjusio patyčias* vardas, pavardė, amžius, klasė |  |

**Išsamesnė informacija apie įvykį**

|  |
| --- |
|  |

**Mokyklos pedagogo ar kito darbuotojo elgesys šioje patyčių situacijoje**

|  |
| --- |
|  |

**Veiksmų po įvykio, planas su:**

|  |  |
| --- | --- |
| Vaiku patyrusiu patyčias |  |
| Vaiku, kuris tyčiojosi |  |
| Stebėtojais |  |
| Patyčių dalyvių tėvais |  |
| Kitais mokyklos darbuotojais |  |
| Kita (įrašyti) |  |

Parengė ............................. .......................................

 (parašas) (vardas, pavardė)